Document ID: 32006D0338

KOMMISSIONENS BESLUTNING
af 8. maj 2006
om at bemyndige Polen til at forbyde anvendelse på landets område af visse majssorter, der er opført i den fælles sortsliste over landbrugsplantearter, i henhold til Rådets direktiv 2002/53/EF
(meddelt under nummer K(2006) 1790)
(Kun den polske udgave er autentisk)
(2006/338/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 2002/53/EF af 13. juni 2002 om den fælles sortsliste over landbrugsplantearter (1), særlig artikel 16, stk. 2, litra b), og
ud fra følgende betragtninger:
(1)
I overensstemmelse med artikel 17 i direktiv 2002/53/EF offentliggjorde Kommissionen i Den Europæiske Unions Tidende, C-udgaven, under betegnelsen »Fælles sortsliste over landbrugsplantearter«, navnene på en række majssorter.
(2)
I henhold til direktivets artikel 16, stk. 1, skal medlemsstaterne drage omsorg for, at frø af sorter, der er godkendt i henhold til nævnte direktiv eller på grundlag af principper svarende til principperne i direktivet, med virkning fra den i direktivets artikel 17 omhandlede offentliggørelse ikke underkastes nogen form for handelsrestriktioner med hensyn til sorten.
(3)
Den 24. juni 2005 modtog Kommissionen en ansøgning fra Polen om bemyndigelse til på grundlag af artikel 16, stk. 2, litra b), at forbyde anvendelse og markedsføring af frømateriale af majssorter, som ikke er egnet til dyrkning i Polen. Denne ansøgning kom efter en ansøgning vedrørende genetisk modificerede majssorter, som vil blive gjort til genstand for en særskilt beslutning.
(4)
Den 9. december 2005 sendte Polen Kommissionen en liste over majssorter, som blev betragtet som uegnet til dyrkning i Polen. De polske myndigheder kompletterede listen ved brev af 9. januar 2006. Polen ansøger om bemyndigelse til at forbyde alle majssorterne på listen på landets område i et ikke nærmere angivet tidsrum.
(5)
Under henvisning til sidste punktum i artikel 16, stk. 2, litra b), hvoraf det fremgår, at en sådan ansøgning skal indgives inden udgangen af tredje kalenderår, efter den pågældende sort er blevet godkendt til optagelse på den fælles sortsliste, kan Polens ansøgning fra 2005 ikke omfatte de sorter, der er blevet godkendt til optagelse på den fælles sortsliste før den 1. januar 2002.
(6)
Af de oplysninger, der er til rådighed om de pågældende sorter, fremgår det, at det er almindelig kendt, at de ikke er egnede til dyrkning i nogen del af Polen på grund af for høje modenhedsklasser, der ligger på mindst 350 målt efter FAO's indeks, eller tilsvarende modenhedsklasser. De klimatiske forhold og de produktionsfaktorer i landbruget, der gør sig gældende, udgør en permanent hindring for at dyrke disse sorter i Polen.
(7)
På denne baggrund bør Polens ansøgning imødekommes i henhold til artikel 16, stk. 2, litra b), for de majssorter, som er opført i nærværende beslutning, men ikke for de sorter, der blev opført i den fælles sortsliste før den 1. januar 2002.
(8)
For at give Kommissionen mulighed for at underrette de øvrige medlemsstater og at ajourføre den fælles sortsliste over landbrugsplantearter, som direktiv 2002/53/EF indeholder bestemmelser om, bør det kræves, at Polen giver Kommissionen meddelelse herom, når landet gør brug af den tilladelse, der indrømmes i henhold til nærværende beslutning.
(9)
Foranstaltningerne i denne beslutning er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug -
VEDTAGET FØLGENDE BESLUTNING:
Artikel 1
Polen bemyndiges til at forbyde anvendelsen i alle dele af landets område af de majssorter, der er opført i bilaget til nærværende beslutning.
Artikel 2
Den resterende del af Polens ansøgning, som dækker majssorter opført i den fælles sortsliste før den 1. januar 2002, afvises.
Artikel 3
For at give Kommissionen mulighed for at underrette de øvrige medlemsstater, giver Polen Kommissionen meddelelse herom, når der gøres brug af den tilladelse, der indrømmes i henhold til artikel 1.
Artikel 4
Denne beslutning er rettet til Republikken Polen.
Udfærdiget i Bruxelles, den 8. maj 2006.

Labels: 12
18
17
6